Sanger aangenaam verras deur weldaadFoto: Facbook/Caren Visagie Die sanger Adam Tas het ongeveer ŉ maand gelede sy selfoon op die N1 verloor toe hy van Pretoria op pad Kaap toe gery het op sy motorfiets. Hy het gedink die foon is skoonveld, maar Adam se vrou, Caren, het toe ŉ oproep ontvang wat hulle albei verbaas het. Caren het die volgende inskrywing op Facebook gedeel: “Thomas (regs) en Johannes (links) is padwerkers wat die maintenance doen op die paaie rondom Pretoria. Adam Tas het sy foon so paar weke terug op die N1 verloor. Hul het die Iphone opgetel, maar kon hom nie oopmaak nie. Hulle het hom laat rica toets en laat charge sodat hul kon sien wie se foon dit is, en vandag kon ek uiteindelik die foon by hul gaan optel. Hulle het nie eens gevra vir vergoeding nie, maar natuurlik het ons vir hul ŉ paar rand gegee. Ek kon nie glo toe ek die oproep kry nie. Julle is ŉ voorbeeld vir baie” [sic]. Adam het aan Maroela Media gesê sy vrou se besonderhede is as noodkontak op sy foon gestoor en dis hoe hulle haar in die hande gekry het. Adam is baie dankbaar en het glad nie gedink hy sal ooit weer sy foon sien nie. Hy het vir die weldoeners R500 gegee vir hul moeite. “Ek was so verbaas! Ek het dit glad nie verwag nie,” het hy gesê.